
A tervezett otthonszülés megvalósulása a szülésélmény aspektusából

Kulcsszavak: szülés; tervezett otthonszülés; szülésélmény; szülésfelkészítő; szülésznő
Bevezetés: A szülés élménye a nők számára kiemelkedő jelentőségű életesemény, amely hatással lehet a szülés helyszínének megválasztására is. Vizsgálatunk célja volt felmérni, hogy milyen gyakorisággal fordul elő tervezett otthonszülés hazánkban, kifejezetten a szülésélményt vizsgálva, illetve, hogy milyen tényezők befolyásolják a szülés helyszínének kiválasztását.

Módszer: Az online felmérés egy saját készítésű kérdőívvel történt, amely a saját kérdéseken kívül tartalmazta a Szülés-attitűdök validált kérdőívcsomagot is (Sallay, 2015). Az adatfeldolgozás és adatelemzés Microsoft Word, Excel és IBM SPSS 25.0. statisztikai programmal történt. Az adatok elemzése során gyakoriságot, szórást, és Khi-négyzet próbát alkalmaztunk. Továbbá logisztikus regresszió analízist is végeztünk. (Kutatásetikai engedély száma: ETT TUKEB BM/14998-3/2024).

Eredmények: A 374 értékelhető válasz alapján megállapítható, hogy a minta medián életkora 32 év. A kitöltők 41,7%-nak van legalább egy gyermeke, 19%-uk még nem szült. Az anyák fele szült állami intézményben, míg negyedük otthonszülés során. Az elemzés eredményei igazolták, hogy a szülésfelkészítőn való részvétel (OR>4,669; p<0,000), a szülésznő választás lehetősége (OR>3,255; p=0,014), valamint a korábbi pozitív szülésélmény (OR>1,547; p=0,008) összefüggést mutat a tervezett otthonszülés választásával. Továbbá, hogy ezt a lehetőséget biztonságosnak gondolják. Ezzel szemben a fájdalomcsillapítás lehetősége inkább a kórházi szülés felé irányította a várandósokat (OR<0,442; p=0,045).

Megbeszélés: Az egészségügyi szakdolgozók, ezen belül a kórházi, illetve területi védőnők, valamint a szülésznők kulcsszerepet játszanak a várandósgondozáson belül a szülésre való felkészítésben, a tévhitek és kételyek eloszlatásában, ezzel is előkészítve a pozitív szülésélményt. Vizsgálatunk eredményei jó alapot jelentenek a pozitív szülésélménnyel kapcsolatos szakmai irányelv kidolgozására, valamint alátámasztják a szülésznő képzés indításának fontosságát az SZTE ETSZK-n a következő felvételi eljárásban.
Támogató: A KULTURÁLIS ÉS INNOVÁCIÓS MINISZTÉRIUM EGYETEMI KUTATÓI ÖSZTÖNDÍJ PROGRAMJÁNAK A NEMZETI KUTATÁSI, FEJLESZTÉSI ÉS INNOVÁCIÓS ALAPBÓL FINANSZÍROZOTT SZAKMAI TÁMOGATÁSÁVAL KÉSZÜLT.



